b'\n_START_ARTICLE_\nKorotan, Dunaj\n_START_PARAGRAPH_\nKorotan je hotel in \xc5\xa1tudentski dom na Dunaju, v lasti Republike Slovenije, ki ga je leta 2009 odkupila od Mohorjeve dru\xc5\xbebe iz Celovca za 5 milijonov evrov. Nahaja se v osmem dunajskem okraju, v relativni bli\xc5\xbeini glavne dunajske univerze. Mesto Dunaj je objekt uvrstilo na seznam 500 najpomembnej\xc5\xa1ih arhitekturnih spomenikov Dunaja._NEWLINE_Ustanovljen je bil na pobudo patra Ivana Toma\xc5\xbei\xc4\x8da v \xc5\xa1estdesetih letih 20. stoletja (predvsem za slovenske \xc5\xa1tudente iz avstrijske Koro\xc5\xa1ke in turiste) in prenovljen leta 1994. Arhitekt je bil na Dunaju \xc5\xbeive\xc4\x8di in delujo\xc4\x8di slovenski arhitekt Boris Podrecca._NEWLINE_Na istem naslovu kot hotel in \xc5\xa1tudentski dom ima svoj sede\xc5\xbe tudi Slovenski kulturni center. Med prireditve, ki jih le-ta organizira, sodi tudi razstava del predvsem slovenskih umetnikov, ki se menja mese\xc4\x8dno.\n_START_SECTION_\n\xc5\xa0tudentski dom Korotan\n_START_PARAGRAPH_\nje ustanova Mohorjeve dru\xc5\xbebe iz Celovca. Od njegove ustanovitve je v njem dobilo za\xc4\x8dasno bivali\xc5\xa1\xc4\x8de mnogo slovenskih \xc5\xa1tudentov, pa tudi turistov in poslovne\xc5\xbeev iz Avstrije, Slovenije in iz drugih dr\xc5\xbeav._NEWLINE_Leta 1994 se je dom prenovil, od tedaj ima Korotan reprezentativno sprejemno dvorano, ki ob najrazli\xc4\x8dnej\xc5\xa1ih dru\xc5\xbeabnih in kulturnih prireditvah daje arhitektonski okvir.\n_START_SECTION_\nOpremljenost\n_START_PARAGRAPH_\nV dveh \xc5\xa1tudentskih domovih \xe2\x80\x93 v domu Korotan na Albertgasse in v Knafljevi hi\xc5\xa1i na Seilerst\xc3\xa4tte \xe2\x80\x93 je skupno na voljo 77 postelj za \xc5\xa1tudente (v Korotanu 60 in v Knafljevi hi\xc5\xa1i 17). \xc5\xa0tudentski dom Korotan le\xc5\xbei v 8. okraju, Albertgasse 48, Knafljeva hi\xc5\xa1a pa v 1. okraju, Seilerst\xc3\xa4tte 2._NEWLINE_Oba domova sta visoke kakovosti, kajti vse sobe so opremljene z internetnim priklju\xc4\x8dkom, priklju\xc4\x8dkom na kabelsko televizijo, strani\xc5\xa1\xc4\x8dem in telefonom. V vsakem nadstropju je na voljo kuhinja s skupnim prostorom; apartmaji imajo svoje kuhinje. Nadalje so \xc5\xa1tudentom v domu Korotan na voljo tudi knji\xc5\xbenica z ra\xc4\x8dunalnikom, povezanim na splet, televizijski prostor v kleti kakor tudi dnevni prostor z galerijo.\n_START_SECTION_\nHotel Korotan\n_START_PARAGRAPH_\nJe ustanova Celov\xc5\xa1ke Mohorjeve dru\xc5\xbebe. Od njegove ustanovitve je v njem dobilo za\xc4\x8dasno bivali\xc5\xa1\xc4\x8de mnogo slovenskih \xc5\xa1tudentov, pa tudi turistov in poslovne\xc5\xbeev iz Avstrije, Slovenije in iz drugih dr\xc5\xbeav.\n_START_SECTION_\nSlovenski kulturni center Korotan\n_START_PARAGRAPH_\nV Korotanu prirejajo vsakovrstne razstave (slike, plastike, keramika ...) ter \xc5\xa1tevilnim gostom pripravljamo vrhunska kulturna do\xc5\xbeivetja. Slovenski kulturni center, ki ima svoj sede\xc5\xbe v Korotanu, si posebej prizadeva za promocijo in predstavitev slovenske kulture in umetnosti na Dunaju._NEWLINE_Obenem imajo \xc5\xa1tudenti glasbe iz vsega sveta mo\xc5\xbenost v Korotanu prirejati koncerte.'